**Сәләтле балалар белән эшләү.**

Фәхретдинов Таһир Абделгани улы (F-19681004@mail.ru), “Татарстан Республикасы Буа муниципаль районы Янтуган урта гомуми белем мәктәбе” муниципаль бюджет гомуми белем бирү учреждениесенең география укытучысы (“ТР Буа муниципаль районы Янтуган УГБМ” МБГББУ)

*“Күп белүгә караганда да аз белдереп, эзләнү*

*орлыгын салу һәм эзләгәнен табарга юллар*

*күрсәтү - мөгаллим бирә ала торган хезмәтләрнең*

*иң кадерлесе, иң зурысыдыр”. (Г.Ибраһимов)*

*Баланың табигать тарафыннан бирелгән сәләтен үстереп, аны иҗади шәхес итеп тәрбияләү – заман таләбе. Сәләтле балалар белән эшләүнең төп максаты: һәр укучының сәләтен, иҗади башлангычын үстерү. Мондый укучылар белән эшләгәндә эзләнергә, яңа мөмкинлекләрдән файдаланырга туры килә. Бары тик сәләтле балалар белән эшләгәндә генә, укытучы үзе дә күп нәрсәгә өйрәнә, белемен тирәнәйтә. Укытучыда да һәм укучыларда да үз көченә ышаныч туа, алар үзләре тупланган тәҗрибә белән үзләрен көчле итеп сизәләр. Һәр уңышка ирешүнең сәләт-талант нәтиҗәсе генә түгел, ә тырышлык нәтиҗәсе икәнен дә онытмаска кирәк. Баланың сәләтен дөрес юнәлештә үстергәндә ул берничә өлкәдә үзенең талантын күрсәтә ала. Укытучыларга балаларның ни дәрәҗәдә сәләтле булуын белү бик мөһим. Алардан сәләтле балаларның күңелен аңлау, аларның үсешенә көч-куәт бирерлек эшләр башкару, шәхси якын килү таләп ителә.*

Теләсә нинди фәнгә мәхәббәт, аны тирәнтен өйрәнергә омтылыш иң элек бу фәннән белем бирүче укытучыдан башлана. Оста укытучы баланың теге яки бу өлкәдәге кызыксынуларын күреп алып, аны тагын да үстерә ала. Балачакта сабый күңелендә туган омтылыш үсеп сәләткә әйләнәме, әллә тирә-яктагы өлкәннәрнең ваемсызлыгына очрап челпәрәмә киләме? Бу – ата-ана һәм укытучының балага нинди мөнәсәбәттә булуына, аның уку эшчәнлеген ничек оештыруына да бәйле.

Укучыларага белем һәм тәрбия бирүдә аларның яшь һәм психологик үзенчәлекләрен яхшы белү укытучы өчен бик мөһим. Күп очракта баланың сәләтен бер юнәлештә генә үстереп зур хата ясыйбыз. Шуның аркасында белемле, ләкин әхлаксыз, эгоист кеше тәрбияләнүе мөмкин.

Балага күрсәтелгән тупаслык, аның тырышлыгына игътибар итмәү, эшенә дөрес бәя бирмәү, укучыга тискәре тәэсир итәргә мөмкин. Нәтиҗәдә бала үз эченә бикләнә, фәннән читләшә, укытучыга карата булган мөнәсәбәте үзгәрә. Укучыга белем һәм тәрбия бирү өчен аңа педагогик объект итеп кенә түгел, ә хезмәттәшлек субъекты итеп карарга кирәк.

Укытучы балалар психологиясен, аларның үзләштерү, фикерләү сәләтен, аралашу һәм үз-үзләрен тоту үзенчәлекләрен яхшы белергә тиеш. Сәләтле балага башкалардан аерылып торган зур савыт итеп карарга түгел, аны дөрләп янып торучы, башкаларга яктылык бирә алучы ут итеп кабыза белергә кирәк. Укытучы укучының кечкенә генә иҗади уңышын, җавапларының уңай якларын күрергә, фикерен ахырына кадәр тыңлый белергә тиеш. Бала белән аралашу өчен уңайлы шартлар булдырырга, аның ышанычын акларга тырышырга кирәк. Укучыга биремнәрне сайлап алу һәм аларны төрле ысуллар белән чишү иреген тәэмин итү, үз эшенә анализ ясарга өйрәтеп, даими алга баруына булышу зур нәтиҗәләргә ирешергә мөмкинлек бирә. Укучы өчен укытучының оста сөйләве һәм үз фәнен яхшы белүе генә җитми, аның бала хәленә керә белүе, аны ихтирам итүе бик мөһим. Балалар таләп итүне аңлыйлар, ә менә гаделсезлекне кичермиләр. Сәләтле укучылар белән эшләүнең башка сәбәпләре дә бар. Укытучы өстәмә дәресләр, түгәрәкләр үткәреп, укучыларның фәнне үзләштерү дәрәҗәсенең түбәнәюенә каршы тора. Дәүләт югары уку йортларында да түләүле бүлекләр барлыкка килү укучыларда сәләтне үстерүгә кире тәэсир ясый. Чөнки укучылар, фәнне кирәкле дәрәҗәдә белмәсәләр дә, бу уку йортларына түләп укырга керә ала. Белемнәрнең киләчәктә кирәк булуын аңлату – укучыларда сәләтне үстерүдә төп стимул, әлегә ул хәлиткеч һәм бердәнбер түгел икәнен укытучы һәрвакыт истә тотарга тиеш.

Укучылар укытучының аралашу осталыгын, куелган проблемаларга дөрес бәя биреп, аларны чишә белү сыйфатларын югары бәяли. Балаларның идеяләрен тормышка ашырырга ярдәм итсә, киңәшчесе булса, аларга үз фикерен көчләп такмаса, укытучыны ихтирам итәләр, аның белән иркенләп аралашалар , интеллектуаль һәм иҗади яктан үсәләр.

Сәләтле балалар белән эшләгәндә, яңа мәгълүмати технологияләрдән файдаланып, аерым эш планы булдырырга, балаларга иҗади биремнәр әзерләргә һәм мөстәкыйль эшләү өчен күнегүләр системасы булдырырга кирәк. Укытучы үзе дә, балалар да иҗади эзләнергә тиеш.

Күренекле педагог А.С.Макаренко: “Аерым шәхес белән эшләү өчен, аны белергә һәм коллективта үстерергә кирәк. Әгәр минем күзаллавымда аерым шәхесләр, анда-монда сибелеп, коллективтан тыш яши икән, әгәр мин аларга коллектив үлчәвеннән башка гына якын киләм икән, мин моннан бернәрсә чыгара алмаячакмын”, - дигән. Чыннан да, коллективта гына сәләтне аерып алырга, үстерергә мөмкин. Әгәр дә алда әйтеп үтелгән шушы эшләр оештырылмаса, без ничек итеп, балаларның ни дәрәҗәдә сәләтле булуларын күрер идек тә, алар үзләренең булган сәләтләрен кайда күрсәтерләр иде.

Йомгаклап шуны әйтәсе килә: дәресләрдә, дәресләрдән тыш чараларда кулланылган эш алымнары - барысы да укучыларның сәләтләрен үстерүгә юнәлтелгән. Дәресләрдәге информация –белемгә, ә белем күнекмәгә әверелә. Укучыларда үз көченә ышаныч туа, алар үзләрен туплаган тәҗрибәләре белән көчле итеп сизәләр. Әгәр дә без җәмгыятьнең алга таба үсүен теләсәк, һәр укучының, һәр шәхеснең үсешен тәэмин итәргә тиешбез.